Anne Grethe Solberg

Anne Grethe Solberg (født 1957) er en norsk sosiolog, forsker, lederutvikler og bedriftsrådgiver.

Biografi
Solberg er utdannet cand.sociol. ved Universitetet i Oslo i 1993. Hun ble ph.d. med en avhandling om kjønn og ledelse i 2012.

Solberg har arbeidet mye med kjønnsbalanse i organisasjoner. Hun har delvis arbeidet gjennom sitt enkeltpersonforetak, Gender Balance, og har i tillegg hatt en deltidsstilling som forsker ved Arbeidsforskningsinstituttet.

Hun har arbeidet som hodejeger med fokus på å rekruttere kvinner, samt utvikle kvinnelige kandidater til lederstillinger i finansnæringen. Hun har ledet flere karriere- og lederutviklingsprogram. Blant annet var hun en av fagpersonene bak prosjektet FUTURA i 2005. Videre har hun utviklet Oda Talent-program for å øke antall kvinnelige ledere i IKT-næringen for IKT Norge, samt ledet Abelias satsing for å oppnå bedre kjønnsbalanse. Hun har vært ansatt i firma som ISCO Group, Hartmark, Ernst & Young og Capgemini.

Solberg har skrevet flere bøker innenfor sitt forskningstema, blant annet Kvinner og ledelse, gjennom glasstaket? (1995)  sammen med Irmelin Drake (også overført til dokumentarfilm) og  Kjønnsbalanse i ledelse (2017).

Hun har også hatt verv, blant annet var hun leder i Oslo Kvinnesaksforening 1994–1996 og sentralstyremedlem i Norsk Kvinnesaksforening 1996–1998.Intervju i Fri Fagbevegelse, 17. november 2017 Hun har også vært styreleder i Oslo Maraton (2017–2023) og i Bislett Alliansen (2018–2023) samt styremedlem i Oslo Museum.

I 2015 utgav hun Et helt menneske i en halv kropp, som handler om livet som funksjonshemmet etter hun ble skutt to ganger med haglegevær av sin fraseparerte ektemann.Skutt av mannen, nå løper hun maraton Hun mistet en arm og fikk en ødelagt hofte under angrepet. Hun måtte gjennomgå ti operasjoner og var innlagt på sykehus i tre måneder. Historien ble også presentert i dokumentarserien Overleverne som gikk på NRK i 2018. Hun har i tiden etter vært opptatt av å sette fokus på vold mot kvinner i nære relasjoner og har holdt flere foredrag om hvordan man kan ta i bruk sin indre kraft og styrke for å kjempe seg tilbake til et normalt liv.

 Utmerkelser 
I 2012 ble hun kåret til Årets konsulent og kom på delt andreplass i Constantinus International i USA. Hun har også mottatt Fredrikkeprisen fra Norske Kvinners Sanitetsforening for å gi vold mot kvinner et ansikt. I 2016 ble hun tildelt æresprisen av Achilles International i New York for å ha inspirert funksjonshemmede til å løpe.

 Referanser  

 Eksterne lenker 


Kategori:Norske sosiologer
Kategori:Norske forretningsrådgivere
Kategori:Personer tilknyttet Arbeidsforskningsinstituttet
Kategori:Personer fra Oslo
Kategori:Medlemmer av Norsk Kvinnesaksforening